Eksempel på mail til klubbens medlemmer

Det er vigtig med en tydelig kommunikation om opstarten efter coronanedlukningen. Nogle medlemmer og deres forældre vil nemlig være usikre på opstarten - og det kan i værste tilfælde betyde, at de bliver væk fra træningen.

Ved at sende en mail til klubbens medlemmer, kan I eliminere noget af denne usikkerhed og dermed sørge for, at jeres medlemmer føler sig trygge og er klar til at starte træningen igen.

Nedenstående tekst er et eksempel på en mail, der med fordel kan sendes til klubbens medlemmer, når I som foreningsledelse beslutter at åbne træningen op igen:

**Kære medlem i Store Målby Fodboldklub**

COVID-19 satte for snart et par måneder siden en midlertidig stopper for al træning og aktivitet i klubben. Det har været rigtig hårdt for os alle, og vi har savnet jer!

Men nu er der længe ventet godt nyt: Myndighederne har nemlig givet grønt lys til, at vi må starte træningen op igen.

Derfor kan vi igen mødes og have gode timer sammen på træningsbanen.

Det glæder vi os rigtig meget til. Også selvom tingene endnu ikke bliver helt som de plejer! Der vil nemlig være ekstra forholdsregler og nye retningslinjer, som vi selvfølgelig skal følge. Det gælder bl.a.:

* Alle træningsgrupper inkl. træner må max være på 10 personer per bane
* Der skal holdes 2 meters afstand mellem alle deltagerne – også under træningsøvelserne
* Ingen high-fives, gensynskram eller anden fysisk kontakt
* Grundig rengøring af bolde og andre rekvisitter efter træning
* Klubhuset er lukket, så al omklædning og bad foregår hjemme
* Der spilles endnu ikke nogen kampe – blot træningsøvelser med god afstand

I kan læse nærmere om retningslinjerne for opstart af fodboldtræningen her:

<https://www.dbusjaelland.dk/nyheder/2020/maj/fodboldklubberne-kan-aabne-igen-med-corona-regler/>

**Opstart på mandag den 11. maj**

Vi begynder træningen fra på mandag den 11. maj – se oversigten over træningstider her: INDSÆT LINK TIL TRÆNIGSTIDER

Din træner vil indenfor nærmeste fremtid sende dig nærmere oplysninger omkring opstarten. Heri vil det fremgå, om vi har behov for nogle af forældrenes hjælp. Med grupper af max 10 inkl. én voksen per bane har vi nemlig brug for al den forældreopbakning og støtte, vi kan få. Det kan f.eks. være hjælp til praktiske ting eller hjælp ifbm. træningen.

Vi håber derfor, at I vil hjælpe til i denne særlige tid, hvis træneren spørger jer.

 **Vi glæder os til at se jer igen**

Her til sidst vil vi blot sige, at vi glæder os umådeligt meget til at skabe gode, trygge og fællesskabende rammer for alle klubbens medlemmer.

Selvom vi endnu ikke vender tilbage til fodbolden, som vi kender den fra før Corona, så er dette et stort skridt på vejen, og vi er sikre på, at vi ved fælles hjælp kan sikre en god opstart.

Til sidst vil vi gerne opfordre jer til at følge med på klubbens Facebookside: INDSÆT LINK, hvor vi løbende opdaterer om seneste nyt.

Med venlig hilsen

Bestyrelsen i Store Målby Fodboldklub